1 Akiita unoolekeja mongo gwa minzi mapanga mateemagizu giti ilole; gwali gufumiilile a h'Isumbi lya butemi lya ng'wa Mulungu na Ng'wana wa Ngholo. 2 Gwahuumaga kubitila a ha gati-gati y'ibbala-bbala lyamo. U ku ngegu ja mongo gwenuyo, i lipandi ili ni lipandi ili, gwaliho nti gwa bupanga, gwatwajaga mbika ikumi n'ibili ja matwajo; mu katwagije ka buli ng'weji. A maduutu gaho ga kulagulila mahanga. 3 Niyo litubiza mo izumo na hado yaya u mu nzengo gwenuyo; i Lisumbi lya butemi lya ng'wa Mulungu na Ng'wana wa Ngholo likubiza ng'wenumo, hama a batumami bakwe bakubiza balamya bakwe. 4 Bakububona u bushu bokwe, ni lina lyakwe likubiza lyandikilwe u ku bushu wabo. 5 Butubiza ho bujiku na hado yaya, na itiho nguno ya kubiza na bupe bo tala nuulu bo liimi, nguno u Seeba Mulungu ng'wenekili h'uyo akubiza Isana lyabo, bakusuga shiku ja welelo na welelo. 6 Hama uniwila giki, "I mihayo yeniyi ili ya nghana, niyo shiigelile isanyiwe. Huna luulu, u Seeba Mulungu wa myoyo ya bahangi, wantumaga malaika wakwe kwiza kuboolekeja a batumami bakwe, i mihayo iyo shiigelile ibize ho wangu." 7 "Managa giki naliza wangu, ali na mbango u wa kwidima i mihayo ya buhangi ubo wandikilwe u mu shitabo shenishi!" 8 U nene Yohana hu nali ng'wene uyo nakiyigwa na kwibona i mihayo yeniyi. I mihayo yeniyi aho niyigwa nu kwibona nibona, nakagwa ku magulu gakwe u malaika uyo wanoolekejaga, nugwa giki naanamye! 9 Aliyo u wei uniwila, "Lekaga u kwita i giko, u nene nane nali ntumami ng'wiyo duhu, hamo na a badugu bako a bahangi, na a babo bidimile i mihayo ya mu shitabo shenishi, namyage Mulungu!" 10 Huna uniwila giki, "Yaya u kwibisa i mihayo ya mu shitabo shenishi, nguno i likanza lyegeelaga. 11 Uyo ati ntungilija ni ongejage kwita iyo iti ya butungilija, u nsoso nanghwe ongeje kwisosohaja; nu ntungilija ni ongejage kwita i ya butungilija, u ng'wela nanghwe ongeje u kwiyeeja. 12 Managa giki naliza wangu, nali nayo ni mheela yane. Buli munhu nakung'winha mheela ya kulenganila na shitwa shakwe. 13 U nene nali Alufa na Omega, nali wa Kwandya na wa Kumalija, Wandijo na Bukalikijo. 14 Bali na mbango abo bafulile shizwalo shabo, giki banukule budula bo kubiza na ngabo u ku nti gwa bupanga, hama badule kubita a ha mibita, bingile u mu nzengo. 15 Aliyo a hanze jiliho mva, na balogi, na bajingi, na babulagi, na balamya ba shiikolile; na a balomolomo, abo batogilwe kwita ya bulomolomo. 16 Nene Yesu nantumaga malaika wane kwika ku kanisa jose, ize kumukaanila. Hu nene uyo nali Nji go ng'wa Daudi na wa luganda lokwe; nali Sonda ng'weku ya mu makingo." 17 U Moyo nu Ntoolwa balihaya, "Nzugu!" Hama uyo aliigwa ni ahayage giki, "Nzugu!" nu yuyo akolilwe nota ni izage. Uyo alitogwa ni anukulage dalali minzi mapanga. 18 U nene nalinghugula buli munhu u wa kwiyigwa i mihayo ya buhangi wa mu shitabo shenishi giki, ose-ose uyo ongeja mhayo a higulya ya yeniyi, u Mulungu akung'ongeja u buluhiwa ubo wandikilwe u mu shitabo shenishi. 19 Hama nuulu ose-ose winja mhayo u mu yose iyo yandikilwe u mu shitabo sha buhangi wenubu, u Mulungu akung'wingija u ngabo gwakwe a ha nti gwa bupanga, nu mu nzengo ng'wela. 20 U Nkaaniji wayo i mihayo yeniyi alihaya, "Ee, naliza wangu." Alichene, nzugu Seeba Yesu. 21 Shigongo sha ng'wa Seeba Yesu shibize hamo na banhu bose a ba ng'wa Mulungu: Alichene.
bem_Latn